b'\n_START_ARTICLE_\nFolke West\n_START_PARAGRAPH_\nFolke West (oik. Westerholm, s. 29. syyskuuta 1948 Helsinki ) on suomalainen televisiotuottaja, valtiotieteen yo, toimittaja, matkanjohtaja ja luennoitsija. H\xc3\xa4n on kotoisin Helsingist\xc3\xa4. West on tuottanut yli 560 tv-ohjelmaa 1990-luvun alusta vuoteen 2004. Lis\xc3\xa4ksi h\xc3\xa4n toiminut my\xc3\xb6s Radio Ykk\xc3\xb6sen y\xc3\xb6radion tuottajana ja johtajana. H\xc3\xa4nen tekemi\xc3\xa4\xc3\xa4n Nelosella vuosina 1993\xe2\x80\x932003 esitettyj\xc3\xa4 matkailuohjelmia olivat Matkalla maailmalla, Unelmamatka Maailman Ymp\xc3\xa4ri, Folken matkassa ja Matkamies._NEWLINE_West on ollut my\xc3\xb6s mukana politiikassa, vuonna 2004 h\xc3\xa4n pyrki Euroopan parlamenttiin RKP:n listoilta. Folke kalasteli \xc3\xa4\xc3\xa4ni\xc3\xa4 kiert\xc3\xa4m\xc3\xa4ll\xc3\xa4 kaksi viikkoa ymp\xc3\xa4ri Helsinki\xc3\xa4. H\xc3\xa4nen mukanaan oli muun muassa Kapasiteettiyksikk\xc3\xb6, Jarkko Tamminen ja hyvink\xc3\xa4\xc3\xa4l\xc3\xa4inen Rob-yhtye, joka soitti kappaleensa "Folke West". _NEWLINE_West on toiminut my\xc3\xb6s matkatoimistojen asiantuntijaoppaana erityisesti Kuubassa sek\xc3\xa4 muissa Keski-Amerikan ja Etel\xc3\xa4-Amerikan maissa. Vuonna 1998 Fazer Blue Magic -vene nappasi voiton vakioveneiden Expo98 Round the world -maailmanymp\xc3\xa4ripurjehduksessa. Sit\xc3\xa4 purjehti kansainv\xc3\xa4linen ammattimiehist\xc3\xb6. West osallistui kisan muutamalle osuudelle. _NEWLINE_Folke West meni naimisiin kuubalaisen Lene Marbel Benauidesin kanssa loppuvuodesta 2007. H\xc3\xa4nen poikansa Anders on tunnettu hip hop -artisti ja Kapasiteettiyksikk\xc3\xb6-yhtyeen perustajaj\xc3\xa4sen. _NEWLINE_Tammikuussa 2008 Westille langetettiin seitsem\xc3\xa4n kuukauden ehdollinen vankeustuomio t\xc3\xb6rke\xc3\xa4st\xc3\xa4 velallisen ep\xc3\xa4rehellisyydest\xc3\xa4 sek\xc3\xa4 kirjanpitorikoksesta. Folke West itse kiisti syyt\xc3\xb6kset ja kertoi tapauksen liittyneen purjehdusprojektiin, joka ylitti budjettinsa._NEWLINE_Nyky\xc3\xa4\xc3\xa4n Folke West asuu Panamassa ja edist\xc3\xa4\xc3\xa4 maan matkailua. Vuonna 2014 Westill\xc3\xa4 havaittiin kielest\xc3\xa4 sy\xc3\xb6p\xc3\xa4, joka oli l\xc3\xa4hett\xc3\xa4nyt kolme et\xc3\xa4pes\xc3\xa4kett\xc3\xa4. Hoitojen j\xc3\xa4lkeen sy\xc3\xb6p\xc3\xa4 ei onneksi uusiutunut ja uusiutumisen todenn\xc3\xa4k\xc3\xb6isyys on alle yhden prosentin._NEWLINE_West juontaa vuoden 2020 lokakuussa AlfaTV:ss\xc3\xa4 alkavaa ohjelmaa, jonka ty\xc3\xb6nimen\xc3\xa4 on Kadonneen kulttuurin mets\xc3\xa4stys. 12-osaisessa dokumenttisarjassa keskityt\xc3\xa4\xc3\xa4n alkuper\xc3\xa4iskansojen historiaan ja kulttuureihin Etel\xc3\xa4- ja Keski-Amerikassa.'